PRINC บวกเกือบ5% รับข่าวซื้อรพ.กลุ่ม”อลิอันซ์ เมดิคอล เอเชีย” หวังกระจายความเสี่ยงธุรกิจ
PRINC บวกเกือบ5% รับข่าวซื้อรพ.กลุ่ม"อลิอันซ์ เมดิคอล เอเชีย" หวังกระจายความเสี่ยงธุรกิจ
26 ก.ย. 2560

ผู้สื่อข่าวรายงานว่า บริษัท พริ้นซิเพิล แคปิตอล จำกัด (มหาชน) หรือ PRINC ณ เวลา 10.13 น. อยู่ที่ระดับ 4.30 บาท บวก 0.20 บาท หรือ 4.88% ด้วยมูลค่าซื้อขาย 63.79 ล้านบาท

บริษัทแจ้งว่าที่ประชุมคณะกรรมการบริษัทวานนี้ (25 ก.ย.) มีมติอนุมัติให้นำเสนอต่อที่ประชุมวิสามัญผู้ถือหุ้น ครั้งที่ 1/2560 พิจารณาอนุมัติการเข้าซื้อกิจการของกลุ่มบริษัท อลิอันซ์ เมดิคอล เอเชีย จำกัด มูลค่าไม่เกิน 2 พันล้านบาท
โดยการซื้อหุ้นในสัดส่วนประมาณ 99.99% ของบริษัท อลิอันซ์ เมดิคอล เอเชีย จำกัด (AMA) ซึ่งประกอบธุรกิจโรงพยาบาลเอกชนในไทย เพื่อกระจายความเสี่ยงทางธุรกิจจากปัจจุบันที่มีเพียงธุรกิจอสังหาริมทรัพย์
ปัจจุบัน AMA ประกอบธุรกิจลงทุนในหลักทรัพย์ของบริษัทอื่น (Holding Company) และถือหุ้นทางตรงหรือทางอ้อมในบริษัทย่อยจานวน 5 บริษัท ได้แก่ บริษัท พิษณุเวช จำกัด , บริษัท โรงพยาบาลปากน้ำโพ จำกัด ,บริษัท สหแพทย์พิจิตร จำกัด ,บริษัท โรงพยาบาลพิษณุเวชอุตรดิตถ์ จำกัด และบริษัท พี.เอ็น.พี ฮอส ปิทอล จำกัด
การเข้าซื้อหุ้นของ AMA ในครั้งนี้จะส่งผลให้บริษัทได้มาซึ่งบริษัทย่อย และกิจการของบริษัทย่อยทั้งหมดด้วย โดยกลุ่มบริษัท AMA ถือเป็นกลุ่มบริษัทที่มีประสบการณ์ในการประกอบธุรกิจโรงพยาบาลเอกชนในประเทศไทยมาเป็นระยะเวลายาวนาน และเป็นเจ้าของและดำเนินธุรกิจโรงพยาบาลชั้นนำที่มีชื่อเสียงในบริเวณภาคเหนือตอนล่างของประเทศไทยหลายแห่ง เช่น โรงพยาบาลพิษณุเวช ในจังหวัดพิษณุโลก และโรงพยาบาลปากน้ำโพ และโรงพยาบาลปากน้ำโพ 2 ในจังหวัดนครสวรรค์ เป็นต้น
ทั้งนี้ บริษัทเล็งเห็นว่าธุรกิจโรงพยาบาลเป็นธุรกิจที่มีแนวโน้มการเติบโตที่ดี โดยโรงพยาบาลในกลุ่มบริษัท AMA ถือเป็นโรงพยาบาลชั้นน้ำซึ่งตั้งอยู่ในทำเลอันเป็นจุดยุทธศาสตร์ มีการให้บริการการรักษาผู้ป่วยที่ปลอดภัยและได้มาตรฐาน ตลอดจนมีความพร้อมและศักยภาพในการเติบโตในอนาคต การได้มาซึ่งกลุ่มบริษัทดังกล่าวน่าที่จะช่วยเสริมสร้างการเติบโตและเพิ่มศักยภาพและขีดความสามารถในการแสวงหารายได้ของกลุ่มธุรกิจของบริษัทต่อไปในอนาคต
เบื้องต้นคาดว่าหากที่ประชุมผู้ถือหุ้นมีมติอนุมัติรายการดังกล่าวในเดือน พ.ย.60  บริษัทน่าจะสามารถเข้าซื้อกิจการของกลุ่มบริษัท AMA ได้แล้วเสร็จภายในเดือน ธ.ค.60 โดยแหล่งเงินลงทุนจะมาจากกระแสเงินสดจากการดำเนินงาน และเงินทุนจากสถาบันการเงิน